KOMISSION ASETUS (ETY) N:o 1353/75,
annettu 28 päivänä toukokuuta 1975,
tupakanlehdistä maksettavan palkkion myöntämistä koskevista yksityiskohtaisista säännöistä annetun asetuksen (ETY) N:o 1726/70 täydentämisestä palkkio-oikeuteen vaikuttavan tekijän osalta
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon raakatupakka-alan yhteisestä markkinajärjestelystä 21 päivänä huhtikuuta 1970 annetun neuvoston asetuksen (ETY) N:o 727/70(1), sellaisena kuin se on viimeksi muutettuna liittymisasiakirjalla(2), ja erityisesti sen 3 artiklan 3 kohdan,
sekä katsoo, että
yhteisessä maatalouspolitiikassa käytetyn laskentayksikön arvon muuttamisen edellytyksistä annetun asetuksen (ETY) N:o 653/68(3) soveltamista koskevista säännöistä 30 päivänä heinäkuuta 1968 annetun neuvoston asetuksen (ETY) N:o 1134/68(4) 4 artiklan 2 kohdan mukaan summat, jotka jäsenvaltio tai asianmukaisesti valtuutettu elin on velkaa ja jotka on ilmaistu kansallisessa valuutassa laskentayksiköiksi vahvistettuja määriä vastaavasti, on maksettava sitä laskentayksikön ja kansallisen valuutan välistä suhdetta käyttäen, joka oli voimassa toimenpiteen toteutumishetkellä tai kun osa toimenpiteestä toteutui,
edellä mainitun asetuksen 6 artiklan mukaisesti pidetään toimenpiteen toteutumishetkenä päivää, jona tämän toimenpiteen tuloksena lankeavan saatavan määrään vaikuttava tekijä ilmenee sellaisena, kuin tämä vaikuttava tekijä määritellään yhteisön lainsäädännössä, tai sen puuttuessa ja sitä odotellessa kyseisen jäsenvaltion lainsäädännössä,
tupakanlehdistä maksettavan palkkion myöntämistä koskevista yksityiskohtaisista säännöistä 25 päivänä elokuuta 1970 annetun komission asetuksen (ETY) N:o 1726/70(5), sellaisena kuin se on viimeksi muutettuna asetuksella (ETY) N:o 903/74(6), 6 artiklan 1 kohdassa säädetään, että palkkio-oikeus saadaan hetkellä, jolla tupakka siirretään pois siitä paikasta, jossa se on saatettu valvontaan; tämän vuoksi asetuksen (ETY) N:o 1134/68 6 artiklassa tarkoitettu lankeava saatava syntyy samalla hetkellä; tämän vuoksi olisi tämän palkkion määrän kansallisessa valuutassa laskemiseen käytettävä muuntokurssia, joka on voimassa päivänä, jona tupakka siirretään pois siitä paikasta, jossa se on saatettu valvontaan, ja
tässä asetuksessa säädetyt toimenpiteet ovat raakatupakan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Lisätään asetuksen (ETY) N:o 1726/70 6 artiklan 1 kohtaan seuraavaa:
"Asetuksen (ETY) N:o 1134/68 6 artiklassa tarkoitetun palkkio-oikeuteen vaikuttavan tekijän katsotaan ilmenneen kyseisenä päivänä".
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 28 päivänä toukokuuta 1975.